Rådets henstilling

af 18. februar 2003

om forbedring af beskyttelsen af selvstændiges sundhed og sikkerhed på arbejdspladsen

(2003/134/EF)

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab, særlig artikel 308,

som henviser til Kommissionens forslag til henstilling,

som henviser til Europa-Parlamentets udtalelse(1),

som henviser til udtalelse fra Det Europæiske Økonomiske og Sociale Udvalg(2), og

som tager følgende i betragtning:

(1) Af Kommissionens meddelelse om et fællesskabsprogram vedrørende sikkerhed, hygiejne og sundhed på arbejdspladsen 1996-2000(3) fremgår det, at man på grund af det konstant stigende antal selvstændige vil foretage en analyse af behovet for at fremsætte forslag til henstilling fra Rådet om sikkerhed og sundhed på arbejdspladsen for selvstændige.

(2) Europa-Parlamentet foreslår i sin beslutning om generelle rammer for Kommissionens indsats på området sikkerhed, hygiejne og sundhedsbeskyttelse på arbejdspladsen (1994-2000)(4), at der træffes foranstaltninger med henblik på at udvide rammedirektivet til at omfatte selvstændige. Europa-Parlamentet gør i sin beslutning om midtvejsrapporten om fællesskabsprogrammet(5) på ny opmærksom på selvstændige, der stort set ikke er omfattet af lovgivningen, og erindrer om, at øget anvendelse af underleverandører har ført til en stigning i antallet af arbejdsulykker.

(3) Kommissionens meddelelse af 11. marts 2002 "Tilpasning til ændringerne i arbejdslivet og i samfundet: en ny fællesskabsstrategi for sundhed og sikkerhed på arbejdspladsen 2002-2006" og Rådets resolution af 3. juni 2002 om en ny fællesskabsstrategi for sundhed og sikkerhed på arbejdspladsen (2002-2006), der sigter mod at etablere en forebyggelses- og medbestemmelseskultur, bør så vidt muligt tages i betragtning af såvel lønmodtagere som selvstændige.

(4) Arbejdsmarkedets parter anser beskyttelse af sundhed og sikkerhed for såvel selvstændige som andre, der arbejder på samme arbejdsplads, for at være særlig vigtig og går næsten enstemmigt ind for en fællesskabsaktion i form af en henstilling fra Rådet, hvor der lægges vægt på højrisikosektorer samt på bl.a. information og bevidstgørelse om forebyggelse af risici, tilstrækkelig uddannelse og passende tilsyn med sundheden.

(5) Personer, som udøver deres erhvervsmæssige beskæftigelse uden at have en ansættelseskontrakt med en arbejdsgiver eller helt generelt uden et egentligt ansættelsesforhold af nogen art og uden at være underordnet en tredjeperson, er som regel ikke omfattet af Fællesskabets direktiver om sundhed og sikkerhed på arbejdspladsen, bl.a. Rådets rammedirektiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet(6). I øvrigt er selvstændige i visse medlemsstater ikke dækket af den gældende lovgivning om sundhed og sikkerhed på arbejdspladsen.

(6) Selvstændige er, uanset om de arbejder alene eller sammen med andre, udsat for de samme sundheds- og sikkerhedsmæssige risici som lønmodtagere.

(7) Selvstændige kan under deres arbejde udsætte andre, der arbejder på samme arbejdsplads, for sundheds- og sikkerhedsmæssige risici.

(8) I Fællesskabet arbejder et stort antal selvstændige desuden inden for "højrisikosektorer" (landbrug, fiskeri, bygge- og anlægssektoren, transport).

(9) I en henstilling, som ILO fremsatte for nylig, og som er knyttet til ILO-konventionen om sundhed og sikkerhed i landbruget(7), hedder det, at medlemsstaterne efterhånden bør udvide beskyttelsen af arbejdstagere til også at omfatte selvstændige landmænd, under hensyntagen til de synspunkter, som de selvstændige landmænds organisationer giver udtryk for, hvis det er relevant.

(10) Endelig medfører de arbejdsulykker og erhvervssygdomme, som selvstændige er særlig udsat for, store sociale og menneskelige omkostninger.

(11) Det er derfor hensigtsmæssigt at tage hensyn til selvstændige i lovgivningen om sundhed og sikkerhed på arbejdspladsen og i denne henstilling, således at der lægges vægt på forebyggelse af de risici for arbejdsulykker og erhvervssygdomme, som selvstændige er udsat for.

(12) Behovet for at tage hensyn til selvstændiges særlige situation er allerede blevet erkendt i forbindelse med arbejde på midlertidige eller mobile byggepladser, idet selvstændige også er omfattet af visse af de i direktiv 92/57/EØF(8) indeholdte relevante bestemmelser for brug af arbejds- og beskyttelsesudstyr.

(13) En forbedring af sundheds- og sikkerhedsnormerne for selvstændige kan bidrage til en forbedring af konkurrencevilkårene og konkurrenceevnen på europæisk plan.

(14) Selvstændige bør også have udvidet adgang til uddannelse og information, således at sundheden og sikkerheden kan forbedres både for dem og for andre, der arbejder på samme arbejdsplads.

(15) Medlemsstaterne bør vælge de foranstaltninger, som de finder bedst egnede til opfyldelse af målsætningerne.

(16) Nærværende henstilling påvirker ikke gældende eller fremtidige nationale bestemmelser, som sikrer større beskyttelse.

(17) I den nuværende situation er medlemsstaterne bedst i stand til at træffe passende foranstaltninger, men Fællesskabet skal også bidrage til opfyldelse af målsætningerne i nærværende henstilling.

(18) Forslaget er udarbejdet efter høring af arbejdsmarkedets parter i overensstemmelse med EF-traktatens artikel 138, stk. 2 og 3, og af Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen -

HENSTILLER TIL MEDLEMSSTATERNE:

1. inden for rammerne af deres politikker til forebyggelse af ulykker og sygdomme på arbejdspladsen, at fremme selvstændiges sikkerhed og sundhed under hensyntagen til de særlige risici, der findes i specifikke sektorer og den særlige karakter, som forholdet mellem underleverandører og selvstændige har

2. i forbindelse med forbedringen af selvstændiges sundhed og sikkerhed at vælge de foranstaltninger, som de finder bedst egnede, f.eks. et eller flere af følgende tiltag: lovgivning, incitamenter, oplysningskampagner og motivering af de relevante interessenter

3. at træffe de nødvendige foranstaltninger, herunder oplysningskampagner, for at sikre, at selvstændige kan indhente nyttige informationer og råd om forebyggelse af arbejdsulykker og erhvervssygdomme fra kompetente myndigheder mv. og fra deres egne interesseorganisationer

4. at træffe de nødvendige foranstaltninger for at sikre, at selvstændige kan få adgang til uddannelse, som kan give dem tilstrækkelig viden om sikkerhed og sundhed

5. at fremme let adgang til informationer og uddannelse, uden at dette medfører urimelige udgifter for selvstændige

6. i overensstemmelse med national lovgivning og/eller praksis at give selvstændige, der ønsker det, adgang til en sundhedsovervågning, der er afpasset efter de risici, som de er udsat for

7. inden for rammerne af deres politikker til forebyggelse af ulykker og sygdomme på arbejdspladsen at tage hensyn til tilgængelige oplysninger om andre medlemsstaters erfaringer

8. fire år efter nærværende henstillings vedtagelse at undersøge, om de eksisterende nationale foranstaltninger eller foranstaltninger, der er truffet efter nærværende henstillings vedtagelse, er effektive, og orientere Kommissionen herom.

Udfærdiget i Bruxelles, den 18. februar 2003.

På Rådets vegne

N. Christodoulakis

Formand

(1) Udtalelse af 23.10.2002 (Endnu ikke offentliggjort i EUT).

(2) EFT C 241 af 7.10.2002, s. 139.

(3) EFT C 262 af 7.10.1995, s. 18.

(4) EFT C 205 af 25.7.1994, s. 478.

(5) Europa-Parlamentets beslutning af 25.2.1999 (A4-0050/1999).

(6) EFT L 183 af 29.6.1989, s. 1.

(7) ILO-konvention 184/2001 af 21.6.2001.

(8) EFT L 245 af 26.8.1992, s. 6.